Diari Oficial de la Generalitat Valenciana


Sumari del DOGV 8760, del 12-03-2020 (2020/1652)

Informació pública de l'adaptació dels Estatuts de la Mancomunitat de l'Alacantí a la Llei 21/2018, de 16 d'octubre, de mancomunitats de la Comunitat Valenciana.
-----------------------------------------------------------------------------------------------------------------------------------------------------------------

### Dades del document

Número de DOGV
:   8760

Data del DOGV
:   12-03-2020

Secció del DOGV
:   V. ANUNCIS - C) ALTRES ASSUMPTES

Número del document
:   2020/1652


Organisme emissor
:   Mancomunitat de L'Alacanti

Tipus de document
:   Anunci

Informació pública de l'adaptació dels Estatuts de la Mancomunitat de l'Alacantí a la Llei 21/2018, de 16 d'octubre, de mancomunitats de la Comunitat Valenciana. [2020/1652]  
El Ple d'aquesta mancomunitat, en la sessió celebrada el dia 31 de gener de 2020, va aprovar definitivament l'adaptació dels Estatuts de la Mancomunitat als preceptes de la Llei 21/2018, de 16 d'octubre, de la Generalitat, de mancomunitats de la Comunitat Valenciana, el text íntegre dels quals es transcriu a continuació:  
  
«TÍTOL PRIMER  
DISPOSICIONS GENERALS  
  
Article 1. Municipis que integren la Mancomunitat  
l. Els municipis d'Alacant, el Campello, Mutxamel, Sant Joan d'Alacant, Sant Vicent del Raspeig i Agost, pertanyents a la província d'Alacant, a l'empara del que es disposa en l'ordenament jurídic vigent, acorden constituir-se, per al compliment de les seues finalitats, en mancomunitat voluntària de municipis.  
2. La Mancomunitat es constitueix per a l'organització i prestació en forma mancomunada de les obres, serveis o activitats de la seua competència que es recullen en els presents estatuts.  
  
Article 2. Denominació i seu  
1. La mancomunitat constituïda es denomina Mancomunitat de l'Alacantí i té la seua capitalitat i la seua seu pròpia en el municipi de Sant Joan, situada en la plaça d'Espanya, número 1, segona planta, on radiquen els seus òrgans de govern i administració.  
2. Per a traslladar la capitalitat de la Mancomunitat a un altre municipi o per a modificar el seu domicili dins de la ciutat que albergue la seua seu només caldrà que ho acorde el Ple de la Mancomunitat, es publique l'acord en els mateixos llocs en què es van publicar o van anunciar aquests estatuts i s'inscriga en el Registre d'Entitats Locals.  
  
Article 3. Duració  
La Mancomunitat es crea per temps il·limitat, sense perjudici dels supòsits previstos d'adhesió d'altres municipis, de separació d'algun dels que la integren i de la seua pròpia dissolució.  
  
Article 4. Objecte  
1. L'objecte o finalitat de la Mancomunitat és la confecció i realització conjunta dels plans, projectes, obres, instal·lacions, serveis i activitats en general, tant si són urbanístics o ordinaris, que afecten tots o diversos dels municipis que la integren, en els termes que es concreten en indicar-se les seues competències que, en tot cas, estaran orientades exclusivament a la realització d'obres i la prestació dels serveis públics que siguen necessaris perquè els municipis puguen exercir les competències o prestar els serveis enumerats en els articles 25 i 26 de la Llei 7/1985, de 2 d'abril, reguladora de les bases de règim local.  
  
2. La prestació i explotació dels serveis podrà realitzar-la la Mancomunitat conforme a qualsevol de les formes previstes en l'ordenament jurídic vigent.  
  
  
TÍTOL SEGON  
COMPETÈNCIES I POTESTATS  
  
Article 5. Competències de la Mancomunitat de l'Alacantí  
1. La Mancomunitat exercirà les seues competències en els termes establits en la legislació de l'Estat i de la Comunitat Autònoma Valenciana sobre les competències dels municipis i de les mancomunitats municipals, amb les limitacions assenyalades per aquests municipis i altres entitats de les quals procedisquen les competències mancomunades i en correlació amb l'objecte que figura en l'article 4 d'aquests estatuts.  
  
2. Les competències de la Mancomunitat són les següents:  
a) Assistència tècnica als municipis mancomunats.  
b) Protecció de la salubritat pública. Tractaments antivectorials i recollida d'animals abandonats.  
c) Evacuació i tractament d'aigües residuals. Gestió de les depuradores de la Mancomunitat i de les obres i serveis complementaris d'aquesta.  
d) Promoció de la cultura i equipaments culturals.  
e) Promoció de l'esport i instal·lacions esportives i d'ocupació del temps lliure.  
f) Urbanisme: formulació de plans o avantprojectes que servisquen d'orientació a la redacció de plans municipals d'ordenació.  
3. A més de les actuacions corresponents a les competències descrites en l'apartat anterior, la Mancomunitat podrà desenvolupar-ne altres en les següents matèries:  
a) Proveïment d'aigua potable a domicili.  
b) Clavegueram.  
c) Cementeris i activitats funeràries.  
d) Protecció del medi ambient urbà.  
e) Tractament de residus sòlids.  
f) Protecció i gestió del patrimoni històric.  
g) Conservació i rehabilitació de l'edificació.  
h) Infraestructures viàries.  
i) Accés als nuclis de població i pavimentació de les vies públiques.  
  
j) Enllumenat públic.  
k) Transport urbà col·lectiu.  
l) Planejament, gestió, execució i disciplina dels assumptes de la competència urbanística municipal que afecten, almenys, dos municipis mancomunats.  
m) Fires, proveïments, mercats, llotges i comerç ambulant.  
n) Informació i promoció de l'activitat turística.  
4. Cada actuació concreta a realitzar per la Mancomunitat sobre les competències o matèries citades en el número 3 anterior haurà de ser autoritzada pels òrgans competents dels ajuntaments afectats i requerirà la prèvia modificació d'aquests estatuts.  
5. Els municipis integrats en la Mancomunitat de l'Alacantí podran transferir a aquesta la titularitat o solament el mer exercici de les competències relacionades en aquest article o de les relatives a les seues activitats complementàries.  
6. La Mancomunitat pot assumir també les competències similars o complementàries que, sobre els mateixos assumptes i matèries, li transferisquen, deleguen o encomanen altres entitats diferents dels municipis, en els casos i en la forma que establisquen les lleis.  
  
Article 6. Personalitat jurídica i capacitat d'obrar  
La Mancomunitat gaudeix de personalitat jurídica pròpia i capacitat d'obrar plena i independent dels municipis que la integren.  
  
Article 7. Potestats  
1. Corresponen a la Mancomunitat, per a la prestació dels serveis o l'execució d'obres de la seua competència, totes les potestats previstes en la normativa bàsica de règim local, sempre que siguen necessàries per al compliment de la seua finalitat i d'acord amb la legislació aplicable a cadascuna d'aquestes potestats.  
2. En la mesura que no contravinga les lleis, la Mancomunitat podrà exercir les seues potestats i facultats exorbitants fins i tot enfront dels mateixos municipis i ajuntaments que la integren.  
  
  
TÍTOL TERCER  
ORGANITZACIÓ  
  
Article 8. Òrgans de la Mancomunitat  
l. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern necessaris són el Ple, el president o presidenta, dues vicepresidències, la Junta de Govern i la Comissió Especial de Comptes.  
3. El Ple de la Mancomunitat podrà crear totes les comissions informatives que es requerisquen, tenint en compte el nombre de serveis que la Mancomunitat preste a cada moment.  
4. Les entitats locals menors de municipis que formen part de la Mancomunitat de l'Alacantí podran tindre representació en els òrgans de govern d'aquesta amb veu, però sense vot.  
Article 9. Designació de representants i terminis  
1. Finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes, fins a la constitució dels nous òrgans, sense que, en cap cas, puguen adoptar-se acords que requerisquen majoria qualificada.  
  
2. Després de la celebració d'eleccions locals i dins del termini de 30 dies següents a la sessió constitutiva de cadascun dels ajuntaments mancomunats, aquests nomenaran les persones titulars de les vocalies representants en la Mancomunitat, nomenaments que hauran de notificar-se a aquesta.  
3. Una vegada que els ajuntaments hagen comunicat a la mancomunitat la seua representació en aquesta, el president o presidenta en funcions convocarà la sessió constitutiva del Ple i d'elecció dels òrgans de govern. Aquesta sessió tindrà lloc dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les 12 hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
4. La mesa d'edat estarà constituïda per la persona vocal de més edat i per la més jove, i actuarà com a titular de la secretaria qui siga titular de la secretaria de l'entitat.  
  
Article 10. El Ple de la Mancomunitat  
1. El Ple és l'òrgan col·legiat suprem de govern i administració de la Mancomunitat, la qual representa i personifica. Cada entitat mancomunada estarà representada en el Ple pel seu alcalde o alcaldessa i un altre regidor o regidora que trie el Ple del seu respectiu ajuntament, per majoria absoluta.  
2. Les entitats nomenaran una persona vocal suplent de cadascun dels representants en la Mancomunitat amb les mateixes prerrogatives que la persona titular.  
3. El mandat de les persones titulars de les vocalies del Ple de la Mancomunitat coincideix amb el de les seues respectives corporacions, per la qual cosa perdran aquesta condició de titulars de les vocalies quan perden la condició de regidor o regidora, o així ho acorden els plens dels ajuntaments que els van triar.  
4. Quan la pèrdua de la condició d'alcalde/essa o regidor/a es produïsca per extinció del mandat, continuaran en funcions solament per a l'administració ordinària fins a la presa de possessió de qui els succeïsquen.  
5. Amb caràcter general, les sessions que celebre el Ple de la Mancomunitat tindran lloc en la seua seu. Això no obstant, si així ho acorda el mateix Ple, podran celebrar-se, amb caràcter excepcional, en la de qualsevol dels ajuntaments mancomunats.  
  
Article 11. Atribucions del Ple  
Correspon al Ple de la Mancomunitat:  
a) Triar els òrgans unipersonals de la Mancomunitat.  
b) Proposar la incorporació de nous membres a la Mancomunitat i comprovar la concurrència dels pressupòsits necessaris per a la separació voluntària dels seus membres i, quan siga procedent, acordar-ne la separació obligatòria.  
c) Proposar la dissolució de la Mancomunitat i aprovar la proposta efectuada a aquest efecte per la comissió liquidadora.  
d) Proposar les modificacions dels estatuts.  
e) Determinar i aprovar els percentatges de les aportacions econòmiques dels municipis integrants de la Mancomunitat establides en els articles 35 i següents d'aquests estatuts.  
f) Aprovar els pressupostos i el compte general.  
g) Aprovar i modificar les ordenances de la Mancomunitat i els seus reglaments orgànics.  
h) Proposar el canvi de denominació de la Mancomunitat i l'adopció o modificació dels seus símbols o ensenyes.  
i) La votació sobre la moció de censura del president o presidenta de la Mancomunitat i sobre la qüestió de confiança plantejada per aquesta.  
  
j) Les que li corresponen per exigir la seua aprovació una majoria especial.  
k) L'exercici, dins de l'àmbit de les seues pròpies competències, de les altres atribucions que aquests estatuts li conferisquen o que la legislació atribuïsca als plens dels ajuntaments.  
Article 12. Nomenament del president o presidenta   
1. Podran ser candidats a ser president o presidenta totes i cadascuna de les persones titulars de vocalies que componen el Ple.  
2. El president o presidenta de la Mancomunitat serà triat, entre els seus membres, pel Ple en la seua sessió constitutiva i per majoria absoluta en primera volta o simple en segona. En cas d'empat en la votació, resultarà elegit el o la vocal empatat els vots del qual procedisquen dels representants de l'Ajuntament de major població.  
3. El president o presidenta podrà renunciar voluntàriament a la titularitat d'aquest òrgan manifestant-ho per escrit.  
4. La pèrdua de la condició de regidor o regidora en el municipi mancomunat també serà causa de cessament com a president o presidenta.  
5. Per a la destitució del president o presidenta se seguirà el mateix procediment que l'establit en la legislació vigent per a la destitució de l'alcalde o alcaldessa.  
  
Article 13. Atribucions del president o presidenta  
1. Correspon al president o presidenta de la Mancomunitat l'exercici de les següents atribucions:  
a) La presidència de tots els seus òrgans col·legiats  
b) Dirigir el govern i administració de la Mancomunitat.  
c) Representar la Mancomunitat.  
d) Convocar, presidir i alçar les sessions del Ple, de la Junta de Govern i de qualssevol altres òrgans de l'entitat.  
e) Decidir els empats amb vot de qualitat una vegada realitzada la segona votació, si persisteix l'empat.  
f) Exercir la prefectura del personal al servei de la mancomunitat.  
g) Dirigir, inspeccionar i impulsar els serveis, obres i activitats de la Mancomunitat.  
h) Totes aquelles que la normativa de règim local atribueix a l'alcalde o alcaldessa per al compliment de les competències que té atribuïdes, així com les no atribuïdes específicament a un altre òrgan.  
2. La presidenta o president podrà delegar l'exercici de les seues atribucions, excepte les de decidir els empats amb el vot de qualitat i aquelles expressament previstes en la normativa que li siga aplicable.  
  
Article 14. Nomenament de la vicepresidenta o vicepresident  
1. Cadascuna de les persones titulars de les vicepresidències seran triades pel Ple, d'entre els seus membres, en la sessió de la seua constitució, per majoria absoluta del nombre legal de vots, i el seu mandat tindrà la mateixa duració que aquest ple, llevat que aquest acorde substituir-les abans.  
2. En cas d'empat, es designarà, per al càrrec de què es tracte, la persona titular de la vocalia empatada els vots de la qual procedisquen de qui represente ajuntaments que efectuen més aportacions econòmiques generals i, si persisteix l'empat, la designació es farà per sorteig entre les persones empatades.  
  
Article 15. Atribucions de les persones titulars de les vicepresidències  
Les persones titulars de les vicepresidències substituiran la presidenta o el president, per l'ordre del seu nomenament, en cas d'absència, vacant o malaltia.  
  
Article 16. Composició de la Junta de Govern  
1. La Junta de Govern s'integra pel president o presidenta de la Mancomunitat, les persones titular de les vicepresidències i un nombre de representants dels municipis mancomunats integrants del ple mai superior a un terç del nombre de membres d'aquest.  
2. El president o presidenta de la Mancomunitat nomenarà i separarà lliurement els membres de la Junta de Govern.  
  
Article 17. Atribucions de la Junta de Govern  
1. Corresponen a la Junta de Govern l'exercici de les següents atribucions:  
A. Les que li atribuïsquen les lleis.  
B. L'assistència a la presidenta o president en l'exercici de les seues atribucions.  
C. Les que la presidenta o president o un altre òrgan de la Mancomunitat li delegue.  
D. L'aprovació d'assumptes de competència del Ple quan no s'aconseguisca la majoria necessària per a la seua aprovació per aquest, en les següents matèries:  
a) El pressupost de l'exercici immediat següent, sempre que prèviament existisca un pressupost prorrogat.  
b) Els plans de sanejament de la Mancomunitat o els plans de reducció de deutes.  
2. En els supòsits previstos en l'apartat 1, D d'aquest article, la Junta de Govern donarà compte al Ple en la primera sessió que se celebre amb posterioritat a l'adopció dels acords esmentats en aquest apartat, els quals seran objecte de publicació de conformitat amb les normes generals que els resulten aplcables.  
  
Article 18. Comissions informatives i altres òrgans complementaris  
  
1. La Mancomunitat crearà comissions informatives que tindran per funció l'estudi, informe o consulta dels assumptes que hagen de ser sotmesos a la decisió del Ple.  
2. La creació i funcionament de les comissions informatives s'acordarà en la sessió extraordinària a què es refereix l'article 21.2, sense perjudici de la possibilitat d'acordar modificacions en sessions posteriors.  
3. Les comissions informatives, que poden tindre caràcter permanent o especial, s'integraran pel president o presidenta i un dels dos representants de cadascun dels municipis mancomunats. Mancant un acord exprés dels plens dels ajuntaments en sentit contrari, s'entendran designats com a vocals de les comissions informatives els representants dels municipis que figuren en segon lloc en l'acord de nomenament dels seus dos representants en la Mancomunitat.  
  
4. La Comissió Especial de Comptes estarà formada pel president o presidenta de la Mancomunitat i els alcaldes o alcaldesses de cadascun dels ajuntaments mancomunats.  
  
  
TÍTOL QUART  
FUNCIONAMENT  
  
Article 19. Publicitat de les sessions dels òrgans de la Mancomunitat  
1. Les sessions del Ple seran públiques, excepte acord en sentit contrari. No obstant això, podran ser secrets el debat i votació dels assumptes que puguen afectar el dret fonamental dels ciutadans a què es refereix l'article 18.1 de la Constitució, quan així s'acorde per majoria absoluta de vots.  
2. Les sessions que celebre la Junta de Govern Local de la Mancomunitat no seran públiques.  
  
Article 20. Convocatòries de les sessions dels òrgans col·legiats de la Mancomunitat  
1. Solament s'efectuarà una convocatòria per a cada sessió.  
2. En cas que en el dia i en l'hora assenyalats per a celebrar una sessió, no concórreguen membres bastants de l'òrgan de què es tracte de la Mancomunitat per a celebrar-la o que, en un moment determinat, no hi haja el nombre d'assistents necessari per a continuar-la o adoptar els acords vàlidament, la presidenta o president la donarà per no celebrada o acabada i la secretaària o secretari farà constar, entre les altres reglamentàries, aquesta circumstància, per diligència o en l'acta, segons siga procedent en cada cas.  
3. Per a tractar dels assumptes no decidits o vistos, incloent-hi els precs i preguntes si figuren en l'ordre del dia, es convocarà, amb l'antelació necessària, una altra sessió, en el termini màxim de set dies a comptar des del previst per a l'anterior.  
  
Article 21. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària, com a mínim, una vegada al trimestre. Dins d'aquest límit, correspon al Ple decidir la periodicitat d'aquestes sessions i els dies i hores de la seua celebració, mitjançant acord adoptat en sessió extraordinària que haurà de convocar el president o presidenta dins dels trenta dies següents al de la sessió constitutiva.  
3. Les sessions extraordinàries se celebraran quan així ho decidisca la presidenta o president o so sol·licite almenys una quarta part del nombre legal de vots. En aquest últim cas, la celebració de la sessió no podrà demorar-se més de 15 dies hàbils des que va ser sol·licitada.  
4. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
5. El Ple es constitueix vàlidament amb la concurrència d'un terç del nombre legal de vots d'aquest. En cap cas, el nombre de membres podrà ser inferior a tres. Aquest quorum ha de mantindre's al llarg de tota la sessió.  
6. En tot cas, es requereix l'assistència del president o presidenta i del secretari o secretària de la Mancomunitat o de les persones que legalment els substituïsquen.  
7. Idèntics criteris als indicats en el present article s'aplicaran per a la vàlida constitució de la Junta de Govern, variant les circumstàncies en atenció a la seua diferent composició.  
  
Article 22. Vots  
1. En el Ple de la Mancomunitat a cadascun dels membres li correspon un vot amb el mateix valor i serà emés individualment per cadascun d'aquells.  
2. Tots els membres dels òrgans col·legiats de la Mancomunitat tindran dret a veu en les sessions que aquests celebren; però, per a l'adopció dels acords que siguen sobre assumptes sotmesos a un règim especial perquè no afecten tots els municipis mancomunats, només tindran dret a vot els representants dels municipis interessats al qui se'ls haja reconegut.  
3. És necessari el vot favorable de la majoria absoluta del nombre legal de vots del Ple de la Mancomunitat per a l'adopció d'acords en les següents matèries:  
a) Elecció i destitució de la presidenta o president.  
b) Proposta de modificació constitutiva o no dels estatuts.  
c) Adhesió i separació de municipis.  
d) Alteració del nom i de la capitalitat de l'entitat.  
e) Aprovació d'operacions financeres o de crèdit i concessions de quitacions o esperes, quan el seu import supere el 10% dels recursos ordinaris del seu pressupost.  
f) Determinació de la forma de gestió dels serveis.  
g) Fixar anualment les aportacions econòmiques dels municipis integrants de la Mancomunitat establides en els articles 35 i següents d'aquests estatuts.  
h) Acordar la dissolució de la Mancomunitat, previs els tràmits oportuns, i nomenar vocals membres de la comissió liquidadora i aprovar la proposta efectuada per aquesta. REVISAR  
i) Qualsevol altra matèria en què així es dispose en els presents estatuts o en la legislació de règim local aplicable.  
  
  
TÍTOL CINQUÉ  
PROCEDIMENT, RÈGIM JURÍDIC I CONTRACTACIÓ ADMINISTRATIVA  
  
Article 23. Procediment i règim jurídic  
En matèria de procediment i règim jurídic, els òrgans de la Mancomunitat ajustaran les seues actuacions a les normes estatals vigents, o les que en el futur les substituïsquen, i a les quals dicten la Generalitat Valenciana o la mateixa Mancomunitat, per a realitzar les adaptacions pertinents, i en l'àmbit de les seues respectives competències.  
  
Article 24. Legislació aplicable en matèria de contractació administrativa  
La Mancomunitat de l'Alacantí ajustarà la seua actuació en matèria de contractació administrativa a la legislació reguladora dels contractes del sector públic.  
  
  
TÍTOL SISÉ  
PERSONAL  
  
Article 25. Personal de la Mancomunitat  
1. S'estableix per a la Mancomunitat de l'Alacantí un sistema mixt de personal propi i personal dels ajuntaments mancomunats cedit per aquests.  
2. D'acord amb l'indicat en l'apartat anterior, el personal de la Mancomunitat podrà estar format per:  
a) Personal funcionari de carrera, incloent-hi qui ocupe els llocs reservats a habilitats de caràcter estatal.  
b) Personal funcionari interí.  
c) Personal laboral fix, temporal o per temps indefinit.  
d) Personal funcionari o laboral cedit pels ajuntaments mancomunats.  
e) Personal eventual.  
  
Article 26. Funcionaris o funcionàries amb habilitació de caràcter estatal  
1. En la Mancomunitat existirà un lloc de treball reservat a funcionaris d'administració local amb habilitació de caràcter estatal al qual correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària i la comptabilitat, tresoreria i recaptació.   
2. Fins que l'òrgan autonòmic competent classifique reglamentàriament aquest lloc de treball, les citades funcions podran ser exercides per algun funcionari o funcionària amb habilitació de caràcter estatal d'algun dels municipis que integren la Mancomunitat o, en defecte d'això, per personal funcionari amb habilitació de caràcter estatal d'una entitat local no integrant d'aquella, prèvia designació pel ple d'aquesta.  
  
3. No obstant això, si una vegada creat i classificat, s'estima que el volum de serveis o recursos de la Mancomunitat és insuficient per al manteniment d'aquest lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre'l. En aqueix supòsit i una vegada concedida la citada exempció, les funcions reservades a habilitats estatals s'exerciran a través de personal funcionari amb aquesta habilitació d'algun dels municipis que integren la Mancomunitat. Si això no és possible, aquestes funcions reservades les exercirà, mitjançant acumulació, una persona funcionària amb habilitació de caràcter estatal d'una altra entitat local, o el servei d'assistència de la Diputació Provincial, prèvia conformitat d'aquest.  
4. A falta d'aquestes formes de provisió, les funcions reservades podran ser exercides per un funcionari o funcionària prou capacitat de la Mancomunitat o d'algun dels municipis que la integren, que designe la seua junta de govern.  
  
Article 27. Personal propi  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi i la relació de llocs de treball de l'entitat.  
2. La selecció i règim jurídic del personal propi, així com la provisió dels llocs de treball existents, es regirà, igual que per a la resta de les corporacions locals, pel que s'estableix en la normativa bàsica sobre funció pública, règim local i resta de la legislació aplicable.  
  
  
Article 28. Personal cedit pels ajuntaments mancomunats  
1. El personal cedit pels ajuntaments mancomunats prestarà els seus serveis indefinidament en la Mancomunitat, prèvia convocatòria pública en la qual podran participar tots els funcionaris i personal laboral interessats dels ajuntaments mancomunats que complisquen els requisits exigits en les bases que s'elaboren i aproven a aquest efecte i compten amb l'autorització dels plens dels ajuntaments on presten servei les persones de què es tracte.  
2. La Mancomunitat determinarà la compensació econòmica a satisfer al personal cedit pels serveis a prestar en l'entitat.  
  
Article 29. Personal eventual  
1. En el seu cas, el nombre, les característiques i les retribucions del personal eventual seran determinats pel Ple de la Mancomunitat al començament del seu mandat, amb subjecció al que, sobre això, dispose la legislació de règim local.  
2. El nomenament i cessament d'aquests funcionaris és lliure i correspon a la presidenta o president de l'entitat. Cessen automàticament, en tot cas, quan es produïsca el cessament o expire el mandat de l'autoritat a la qual presten la seua funció de confiança o assessorament.  
  
  
Article 30. Lloc de prestació dels serveis professionals  
1. Amb caràcter general, el personal de la Mancomunitat, ja siga propi o cedit, prestarà els seus serveis en les oficines habilitades a aquest efecte on radica la seua seu.  
2. No obstant això, el que disposa l'apartat anterior i amb independència dels convenis, acords i normes pels quals es regisquen les relacions entre la Mancomunitat i els ajuntaments que la integren, la primera podrà encomanar al seu personal la realització de treballs en qualsevol lloc del seu àmbit territorial, fins i tot en les oficines dels esmentats ajuntaments, quan aquests l'autoritzen.  
  
  
TÍTOL SETÉ  
PATRIMONI  
  
Article 31. Composició  
1. El patrimoni de la Mancomunitat estarà integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, haurà de formar-se un inventari, de conformitat amb el que es disposa en la legislació vigent.  
2. No obstant el que es disposa en el número anterior, la participació de cada entitat mancomunada en aquest patrimoni es fixarà en funció del finançament de la despesa, assenyalant els coeficients aplicables a cada bé o dret.  
  
Article 32. Aportacions extraordinàries dels municipis mancomunats  
Les aportacions extraordinàries dels municipis que s'incorporen a la Mancomunitat amb posterioritat a la seua constitució, estaran determinades pel percentatge que els corresponga en el patrimoni afecte al servei o programes de què es tracte, en funció dels criteris aprovats per a aquells. Aquestes aportacions tindran el mateix caràcter i destinació que els sobrants d'aportacions municipals, resultants de la liquidació dels pressupostos anuals.  
  
  
TÍTOL HUITÉ  
HISENDA  
  
Article 33. Recursos econòmics de la Mancomunitat  
1. La hisenda de la Mancomunitat estarà constituïda pels següents recursos:  
a) Aportacions dels municipis, d'acord amb el que s'estableix en els estatuts.  
b) Ingressos procedents del seu patrimoni i uns altres de dret privat.  
  
c) Taxes i preus públics per la prestació de serveis o realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de serveis.  
e) Participacions en els tributs de la Generalitat que, en el seu cas, es puguen establir al seu favor.  
f) Recàrrecs sobre impostos de la Generalitat, o d'altres entitats locals, que corresponguen.  
g) Participar en els fons de cooperació o instruments similars de finançament incondicionat que es determinen.  
h) Subvencions i altres ingressos de dret públic.  
i) Ingressos procedents d'operacions de crèdit.  
j) Multes i sancions en l'àmbit de la seua competència.  
k) Qualsevol altre que legalment puga establir-se.  
2. Els municipis hauran de facilitar tota la informació necessària per a la liquidació de padrons, altes, baixes i altres modificacions referides als contribuents afectats pels diferents serveis. La Mancomunitat podrà en tot moment i pels seus propis mitjans comprovar la veracitat i exactitud de les dades facilitades.  
  
Article 34. Ordenances  
Per a l'establiment, ordenació, liquidació i recaptació dels recursos expressats en els apartats c), d) i i) del número 1 de l'article anterior, la Mancomunitat aprovarà les corresponents ordenances, l'àmbit territorial aplicable de les quals serà el dels municipis beneficiats per les obres o serveis, en els quals tindran força obligatòria.  
  
  
Article 35. Aportacions econòmiques dels municipis mancomunats  
  
Les aportacions obligatòries dels ajuntaments mancomunats seran les que resulten dels pressupostos aprovats pel Ple de la Mancomunitat o de les seues modificacions.  
  
Article 36. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. L'ingrés d'aquestes aportacions es realitzarà de la forma i en els terminis que es determinen en les bases d'execució del pressupost anual.  
  
3. En cas que algun municipi, previ requeriment acreditat, es retarde en el pagament de les seues aportacions, caldrà ajustar-se al que es disposa en l'article 45.  
  
Article 37. Aportacions per a finançar despeses sotmeses al règim general  
1. Els percentatges de les aportacions obligatòries dels ajuntaments per a finançar l'import de les despeses sotmeses al règim general de participació es fixaran en proporció directa al nombre d'habitants de dret que figure en els respectius padrons municipals d'habitants i a l'import dels seus pressupostos anuals, assignant un 50 % de la despesa a cadascun d'aquests elements de repartiment.  
2. Els percentatges de les aportacions municipals citades en el número anterior s'actualitzaran preceptivament en ocasió de l'elaboració del primer pressupost de la Mancomunitat que s'aprove en cada mandat dels seus representants i, si algun d'aquests el sol·licita, anualment.  
3. Fins que no s'aproven els nous percentatges, s'aplicaran, en tot cas, els últims aprovats.  
  
Article 38. Aportacions per a finançar despeses sotmeses a règims especials  
1. Els percentatges de les aportacions obligatòries dels ajuntaments per a finançar l'import de les despeses sotmeses a un règim especial de participació s'establiran en proporció als elements, índexs, mòduls o circumstàncies que per a cada obra, servei o programa s'establisquen.  
  
2. Els percentatges de les aportacions municipals a què es refereix el número anterior es concretaran abans d'incloure les despeses en els pressupostos o, en defecte d'això, en les bases d'execució d'aquests. I, a petició de qualsevol representant municipal, s'actualitzaran cada any i, si les noves circumstàncies produïren modificacions superiors al quinze per cent del percentatge d'alguna aportació municipal, en qualsevol moment.  
3. Mentre no s'aproven els nous percentatges especials, s'aplicaran els últims aprovats d'aquest tipus.  
  
Article 39. Avals en les operacions de crèdit  
Quan així ho sol·liciten les entitats financeres amb les quals es contracten operacions de crèdit, els municipis beneficiats per l'obra, servei o programa de què es tracte podran actuar com a avalistes d'aquestes operacions.  
  
Article 40. Pressupost de la Mancomunitat  
l. El pressupost constitueix l'expressió xifrada, conjunta i sistemàtica de les obligacions que, com a màxim, es poden reconéixer i dels drets que es prevegen liquidar durant el corresponent exercici econòmic.  
  
2. S'inclouran en el pressupost les inversions que es puguen realitzar, així com les seues fonts de finançament.  
3. La Mancomunitat aprovarà anualment un pressupost, de conformitat amb el que es disposa en la legislació de règim local vigent.  
4. En el tràmit d'exposició pública dels expedients pressupostaris, els ajuntaments mancomunats podran comparéixer i al·legar el que estimen procedent.  
  
Article 41. Liquidació del pressupost de la Mancomunitat i càlcul del cost efectiu dels serveis  
1. Del resultat de la liquidació pressupostària de cada any es practicarà una distribució entre els ajuntaments mancomunats. Si d'aquesta sobren aportacions, s'abonaran en un compte a favor dels ajuntaments corresponents, i s'utilitzaran per a compensar aportacions futures; i, per contra, si resulta una diferència a favor de la Mancomunitat, haurà de ser ingressada per cada ajuntament en el termini d'un mes des de la notificació de l'acord de distribució.  
  
2. La Mancomunitat calcularà abans del dia 1 de novembre de cada any el cost efectiu dels serveis que presta, partint de les dades contingudes en la liquidació del pressupost general i, si és el cas, dels comptes anuals aprovats de les entitats vinculades o dependents, corresponent a l'exercici immediat anterior.  
3. El càlcul del cost efectiu dels serveis, que es comunicarà al Ministeri d'Hisenda i Administracions Públiques per a la seua publicació, tindrà en compte els costos reals directes i indirectes dels serveis, conforme a les dades d'execució de despeses esmentades en l'apartat anterior:  
  
  
TÍTOL NOVÉ  
MODIFICACIONS DE LA MANCOMUNITAT   
I DELS ESTATUTS  
  
Article 42. Modificació dels estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en l'article 46, apartat 3, de la Llei 21/2018, de 16 d'octubre, de la Generalitat, de mancomunitats de la Comunitat Valenciana, i es referirà exclusivament als següents aspectes:  
a) Objecte competencial.  
b) Sistema de representació dels municipis.  
c) Supòsits de dissolució de la mancomunitat.  
3. Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, audiència prèvia als municipis integrants de la Mancomunitat i la seua publicació íntegra en el Diari Oficial de la Comunitat Valenciana.  
  
Article 43. Adhesió de municipis a la Mancomunitat  
1. Per a l'adhesió d'un o diversos municipis a la Mancomunitat amb posterioritat a la seua constitució serà necessari:  
a) La sol·licitud del Ple de la corporació municipal interessada, acordada amb el vot favorable de la majoria absoluta del número legal dels membres que l'integren.  
b) Aprovació pel Ple de la Mancomunitat, per majoria absoluta de vots.  
2. L'aportació inicial dels municipis incorporats a la Mancomunitat amb posterioritat a la seua constitució estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió. Si no existeix aquest patrimoni, aportarà la quota que resulte de multiplicar la quantitat a què es refereix l'article 37.1 d'aquests estatuts per un nombre d'anys que no podrà excedir cinc.  
3. La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
4. Igualment, el municipi adherit, haurà d'aportar totes les despeses que s'originen amb motiu de la seua integració en la Mancomunitat.  
  
Article 44. Separació unilateral  
1. En cas que un municipi integrant de la Mancomunitat decidisca unilateralment separar-se d'aquesta, serà necessari:  
a) Haver romàs com a membre de la Mancomunitat almenys quatre anys.  
b) Comunicació a la Mancomunitat de la voluntat de separació unilateral amb una antelació mínima d'un any, mitjançant acord del ple de l'ajuntament interessat, adoptat amb el vot favorable de la majoria absoluta del número legal dels membres que l'integren.  
c) Acord del Ple de la Mancomunitat, adoptat per majoria absoluta de vots.  
2. L'ajuntament que decidisca separar-se unilateralment de la Mancomunitat haurà, a més, d'haver complit tots els compromisos pendents que tinga amb aquesta, així com abonar totes les despeses originades per la seua separació i la part del passiu contret per la Mancomunitat al seu càrrec.  
  
Article 45. Separació forçosa  
1. Seran causes de separació forçosa de municipis de la Mancomunitat:  
a) El persistent incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a les quals estiguen obligats pels seus estatuts.  
2. En cas que algun municipi es retarde en el pagament de la seua quota més d'un trimestre, el president o presidenta requerirà el seu pagament en el termini d'un mes. Transcorregut aquest termini sense haver fet efectiu el dèbit, el president o presidenta podrà sol·licitar dels òrgans de l'Administració central, autonòmica o provincial, la retenció de les quotes pertinents amb càrrec a les quantitats que, per qualsevol concepte, hagen sigut liquidades a favor de l'ajuntament deutor, a fi que li les entregue a la Mancomunitat. Aquesta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària, en cada cas.  
3. En qualsevol cas d'incompliment dels previstos en l'apartat primer d'aquest article, que no siga corregit després del corresponent requeriment de la Presidència, aquest incompliment haurà de ser declarat pel Ple de la Mancomunitat, adoptat per majoria absoluta de vots, i, a continuació, es formularà un nou requeriment a l'Ajuntament, i se li atorgarà un mes prorrogable perquè procedisca al compliment de les seues obligacions.  
4. Si en el termini previst en l'apartat anterior l'Ajuntament no procedeix al pagament o compleix les seues obligacions, el Ple de la Mancomunitat adoptarà l'acord de separació forçosa per majoria absoluta de vots, i reclamarà les quantitats degudes i les despeses derivades establides en l'article 44.2 d'aquests estatuts.  
  
Article 46. Liquidació per separació  
1. La separació de la Mancomunitat d'un o diversos dels municipis no implicarà la necessitat de conducta a la liquidació d'aquella, i aquesta operació quedarà diferida al moment de dissolució de la Mancomunitat. No obstant això, en cas que el municipi o municipis separats de la Mancomunitat hagen aportat a aquesta béns afectes a serveis propis, es practicarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que s'estableix en el paràgraf anterior, al·legar drets de propietat sobre els béns i serveis de la Mancomunitat radicats en el seu terme municipal.  
3. Si, com a conseqüència de la separació d'un o diversos municipis, la Mancomunitat deixa de ser viable, es procedirà a la seua dissolució conforme al que s'estableix en els articles 47 i 48 d'aquests estatuts.  
  
  
  
TÍTOL DESÉ  
DISSOLUCIÓ DE LA MANCOMUNITAT  
  
Article 47. Dissolució de la Mancomunitat  
La Mancomunitat es dissoldrà per alguna de les següents causes:  
a) Perquè així ho disposen les lleis.  
b) Perquè s'han complit o han desaparegut tots els seus objectius.  
  
c) Perquè així ho acorden els municipis que la integren.  
Article 48. Procediment de dissolució  
El procediment de dissolució de la Mancomunitat serà l'establit en l'article 48, de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
  
DISPOSICIONS ADDICIONALS  
  
Primera. Els registres de les diverses entitats locals mancomunades tindran la consideració de registres delegats del de la Mancomunitat amb caràcter general d'entrada, eixida i presentació de documents.  
  
  
Segona. El personal dels ajuntaments mancomunats que, a l'entrada en vigor d'aquests estatuts, preste els seus serveis en la Mancomunitat i sempre que haja accedit a aquesta amb observança dels requisits establits en l'article 28, apartat 1, d'aquests estatuts, continuaran prestant aquests serveis en qualitat de personal cedit de les entitats locals associades, sota el règim establit en el citat article estatutari i en els articles 90 i 103 de la Llei 8/2010, de 23 de juny, de règim local de la Comunitat Valenciana.»  
  
El que es fa públic per a general coneixement.   
  
Sant Joan d'Alacant, en la data i amb les signatures electròniques que figuren al marge.   
  
El president, El secretari, en funcions,   
Luis José Barcala Sierra Juan Javier Maestre Gil.